

**2016-2017**

**Óvoda – iskola munkaközösség**

**ÉVES BESZÁMOLÓ**

A Kőbányai Gépmadár Óvoda és a Keresztury Dezső Általános Iskola munkaközösségei az idei nevelési évben is fenntartotta a kapcsolatot egymással a zökkenőmentes óvoda-iskola átmenet érdekében.

Az idei évet szeptember 18-án egy megbeszéléssel kezdtük, melyet óvodánkban tartottunk. Részt vettek rajta a leendő elsős tanítók, a nagycsoportos kollégák, az óvodavezető és a munkaközösség vezetők. A megbeszélés során végigvettük közös programjainkat, melyeket terveztünk az évre. Az Iskola november 8-án szülői értekezleten képviseltette magát az óvodában, melyre a leendő elsősök szüleinek tartottak egy minden részletre kiterjedő tájékoztatót. A szülők feltehették kérdéseiket az iskola igazgatójának, Kovács Ferencnek, és bemutatkoztak a leendő elsős tanítók is. November 9-én volt a Fecskenap, melyen részt vettek a tavalyi nagycsoportos óvónők, akik meglátogathatták volt óvodásaikat az iskolapadban. Két tanítási órán vettek részt, melynek során bemutatták az eddig tanultakat a gyerekek és az óvónők ízelítőt kaphattak az iskolai tanítási módszerekből. A kollégák egyöntetű véleménye az volt, hogy az első hónapok a Keresztury Iskolában valóban hidat képeznek az óvoda és az iskola között, az alkalmazott módszerek figyelembe veszik a 6-7 éves korú gyermekek életkori sajátosságait, az inkluzív pedagógia, az egyéni bánásmód és a személyiségközpontúság érvényesülésével. A tanítási órák után megbeszélést tartottak a tanítókkal, akik elmondták tapasztalataikat a tőlünk érkező elsőseikről, hogy hogyan sikerült beilleszkedniük az iskolai életbe.

Novemberben elindult az Iskolakóstolgató – iskolára felkészítő játékos- foglalkozások programsorozata, melyre az oda készülő gyerekeket várták a tanítók színes programokkal.

Február 17-én az iskolásokat vártuk Óvodánkba, „balázsolni” jöttek hozzánk. Erre a napra mindig nagyon szívesen jönnek át régi óvodásaink, hogy a leendő elsősöket iskolába hívogassák színes programjukkal. A műsor után lehetőségünk volt velük beszélgetni egy kicsit, nosztalgikus hangulatba kerültek iskolások, óvó nénik egyaránt.

Az idei - a Föld napját a Húsvéttal összekötő - „Nyúl Napról” sajnos óvodánk lemaradt, mivel mindkét intézményben, ebben az időszakban olyannyira besűrűsödtek az egyéb programok, hogy nem sikerült olyan időpontot találni, amely mindkettőnknek megfelelő lett volna (közbeszólt a tavaszi szünet, locsolkodás, Költészet napja az iskolában, házi bemutató az óvodában). A nevelési év talán legszínesebb, legeseménydúsabb programjáról kellett így lemondanunk. Reméljük, hogy jövő évben meg tudjuk valósítani.

Május 16-án adtuk elő Fésűs Éva: A Kíváncsi királykisasszony c. meséjének bábozásra átdolgozott változatát a leendő kereszturys elsősöknek az iskola tanítójának közreműködésével, Vincze Sándorral. A zenei aláfestésről a Keresztury Iskola tanulóinak furulya szakkörre gondoskodott, akiket Weizer Katalin tanítónő készített fel. Az előadás most is, mint mindig nagy sikert aratott az óvodások körében.

Május 27-én, szombaton, a Gépmadár napon pedig egy komplex műsorral készültek az iskolások: volt zenés torna Sanyi bácsival, furulya és énekkar, és egy kis ízelítő a rocky szakkör repertoárjából.

Bízunk benne, hogy a 2017-2018-as tanévben is folytatódik a két intézmény együttműködésen alapuló kapcsolata, amely biztosítja az óvodából kilépő gyermekek zökkenőmentes átadását, kísérését, fejlődésük, iskolai életük nyomon követését a jövőben is, mert csakis az segíti elő beilleszkedésüket az iskolai környezetbe.

Erberling Kinga

óvodapedagógus

Óvoda–iskola Átmenet munkaközösség

2017. június 13.